幾復讀莊子戲贈
作者：黄庭堅
朝代：宋

paragraphs: 蜩化搶榆枋，鵬化摶扶摇。
大椿萬歲壽，糞英不重朝。
有待於無待，定非各逍遙。
譬如宿舂糧，所詣豈得遼。
漆園槁項翁，聞風獨參寥。
物情本不齊，顯者桀與堯。
烈風號萬竅，雜然吹籟簫。
聲隨器形異，安可一律調。
何嘗用吾私，總領使同條。
惜哉向郭誤，斯文晚未昭。
胡不弃影事，直以神理超。
木資不才生，雁得不才死。
投身死生中，未可優劣比。
深藏無所用，一寓不得已。
逍遙同我誰，歲暮於吾子。